## Odluka o osnivanju povjerenstva za koordinaciju potpore i financiranje obrazovnih, kulturnih, znanstvenih i zdravstvenih programa i projekata Hrvata u Bosni i Hercegovini za 2007. godinu

### NN 31/2007 (23.3.2007.), Odluka o osnivanju povjerenstva za koordinaciju potpore i financiranje obrazovnih, kulturnih, znanstvenih i zdravstvenih programa i projekata Hrvata u Bosni i Hercegovini za 2007. godinu

# VLADA REPUBLIKE HRVATSKE

**1050**

Na temelju članka 23. stavaka 1. i 3. Zakona o Vladi Republike Hrvatske
(»Narodne novine«, br. 101/98, 15/2000, 117/2001, 199/2003i 30/2004), Vlada
Republike Hrvatske je na sjednici održanoj 16. ožujka 2007. godine donijela

## ODLUKU

### O OSNIVANJU POVJERENSTVA ZA KOORDINACIJU POTPORE I FINANCIRANJE OBRAZOVNIH, KULTURNIH, ZNANSTVENIH I ZDRAVSTVENIH PROGRAMA I PROJEKATA HRVATA U BOSNI I HERCEGOVINI ZA 2007. GODINU

I.

Osniva se Povjerenstvo za koordinaciju potpore i financiranje obrazovnih,
kulturnih, znanstvenih i zdravstvenih programa i projekata Hrvata u Bosni i
Hercegovini za 2007. godinu (u daljnjem tekstu: Povjerenstvo).

II.

U Povjerenstvo se imenuju:
– Jadranka Kosor, dipl. iur., potpredsjednica Vlade Republike Hrvatske i
ministrica obitelji, branitelja i međugeneracijske solidarnosti, predsjednica
Povjerenstva
– mr. sc. Kolinda Grabar-Kitarović, ministrica vanjskih poslova i europskih
integracija, zamjenica predsjednice Povjerenstva
– doc. dr. sc. Neven Ljubičić, ministar zdravstva i socijalne skrbi, član
– mr. sc. Božo Biškupić, ministar kulture, član
– prof. dr. sc. Dragan Primorac, ministar znanosti, obrazovanja i športa, član
– Ivan Šuker, ministar financija, član
– Zdenka Babić Petričević, predsjednica Odbora za useljeništvo i zastupnica u
Hrvatskome saboru, članica
– Ivan Bagarić, zastupnik u Hrvatskome saboru, član
– Dragan Schwarz, pomoćnik ministra znanosti, obrazovanja i športa, član
– mr. sc. Niko Raič, pomoćnik ministra financija, član.
Stručne, administrativne i tehničke poslove za Povjerenstvo obavlja Ministarstvo
vanjskih poslova i europskih integracija.

III.

Povjerenstvo će, u roku od 15 dana od dana donošenja ove Odluke, raspisati javni
natječaj za prikupljanje ponuda za financiranje obrazovnih, kulturnih,
znanstvenih i zdravstvenih programa i projekata Hrvata u Bosni i Hercegovini iz
sredstava Državnog proračuna Republike Hrvatske za 2007. godinu.
Na natječaju mogu sudjelovati sve pravne osobe sa sjedištem u Bosni i
Hercegovini, koje rade na promicanju interesa, razvijanju i zaštiti te očuvanju
samobitnosti Hrvata u Bosni i Hercegovini.
Natječaj će biti objavljen u jednom javnom glasilu u Republici Hrvatskoj i Bosni
i Hercegovini, te na internetskoj stranici Ministarstva vanjskih poslova i
europskih integracija.

IV.

Povjerenstvo će procijeniti pristigle programe i projekte, te predložiti Vladi
Republike Hrvatske odobravanje sredstava za pojedine pozitivno ocijenjene
programe i projekte, do 30. lipnja 2007. godine.

V.

Programi i projekti iz točke IV. ove Odluke financirat će se iz Državnog
proračuna Republike Hrvatske za 2007. godinu, u iznosu od 27.300.000,00 kuna.

VI.

Ova Odluka stupa na snagu danom donošenja, a objavit će se u »Narodnim
novinama«.

Klasa: 612-08/07-02/08
Urbroj: 5030108-07-1
Zagreb, 16. ožujka 2007.

Predsjednik
**dr. sc. Ivo Sanader**, v. r.

Odluka, NN 31/2007-1050
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)